# மாரீசன் (திரைப்படம்)



**மாரீசன்** (*Maareesan*) என்பது 2025ஆம் ஆண்டு வெளியான தமிழ் மொழி நகைச்சுவை பரபரப்பூட்டும் திரைப்படமாகும். இத்திரைப்படத்திற்கான கதையினை வி. கிருஷ்ணா மூர்த்தி எழுத சுதீசு சங்கர் இயக்கினார். மாரீசன் திரைப்படத்தில் வடிவேலு, பகத் பாசில் ஆகியோர் முக்கிய வேடங்களில் நடித்துள்ளனர். இந்தப் படம் ஆர். பி. சவுத்ரியின் சூப்பர் குட் பிலிம்சு நிறுவனம் மூலம் தயாரிக்கப்பட்டுள்ளது. தொழில்நுட்பக் குழுவில் இசையமைப்பாளராக யுவன் சங்கர் ராஜாவும், ஒளிப்பதிவாளராகக் கலைசெல்வன் சிவாஜியும், படத் தொகுப்பாளராக சிறீரீஜித் சாரங்கும் பணியாற்றியுள்ளனர்.  

மாரீசன் திரைப்படம் 25 சூலை 2025 அன்று திரையரங்குகளில் திரையிடப்பட்டது.  

## நடிகர்கள்

- வேலாயுதம் பிள்ளையாக வடிவேலு
- தயாளனாக பகத் பாசில்
- கோவை சரளா
- விவேக் பிரசன்னா
- சித்தாரா
- பி. எல். தேனப்பன்
- லிவிங்ஸ்டன்
- ரேணுகா
- சரவண சுப்பையா
- கிருஷ்ணா
- ஹரிதா
- டெலிபோன் ராஜா
- சிறீநிவாசு

## தயாரிப்பு
*மாமன்னன்* (2023) படத்தின் வெற்றிக்குப் பிறகு, ஆர். பி. சவுத்ரியின் சூப்பர் குட் பிலிம்சு தயாரிக்கும் அடுத்தப் படத்தில் பகத் பாசிலும் வடிவேலும் இணைந்து நடிப்பதாக வதந்தி பரவியது. பெயரிடப்படாத படத்தின் நடிகர்கள், குழுவினர் குறித்து எவ்வித அறிவிப்பும் வெளியிடப்படவில்லை. பின்னர் சனவரி 1, 2024 அன்று, சூப்பர் குட் பிலிம்சு பகத், வடிவேலு ஆகியோர் முக்கிய வேடங்களில் நடிக்க சுதீசு சங்கர் இயக்கும் 98ஆவது திரைப்படத் தயாரிப்பினை அதிகாரப்பூர்வமாக அறிவித்தது. சனவரி 2024-இன் பிற்பகுதியில், படத்தின் தலைப்பு, மாரீசன் என வெளியிடப்பட்டது. தொழில்நுட்பக் குழுவில் இசையமைப்பாளர் யுவன் சங்கர் ராஜா, ஒளிப்பதிவாளர் கலைசெல்வன் சிவாஜி, படத் தொகுப்பாளர் சிறீஜித் சாரங் ஆகியோர் குறித்த விவரங்கள் தெரிவிக்கப்பட்டது. முதற்கட்ட படப்பிடிப்பு 22 சனவரி 2024 அன்று தொடங்கியது. ஏப்ரல் 2024-இன் தொடக்கத்தில், சுமார் 50% படப்பிடிப்பு முடிந்துவிட்டதாகவும், பகத் தனது பகுதிகளை முடித்தவுடன் மீண்டும் பிறப் பணிகள் தொடங்கும் என்றும் தெரிவிக்கப்பட்டது. அடுத்த கட்ட தயாரிப்பு பணிகள் 24 அக்டோபர் 2024 அன்று சென்னையில் தொடங்கியது.  

விஜய் நடித்த அட்லீ இயக்கிய *மெர்சல்* (2017) படத்திற்குப் பிறகு வடிவேலுவினை கோவை சரளாவுடன் மீண்டும் இந்த படம் ஒன்றிணைக்கிறது. முக்கிய கதாபாத்திரங்களைத் தவிர, விவேக் பிரசன்னா, சித்தாரா, பி. எல். தேனப்பன், லிவிங்ஸ்டன், ரேணுகா, சரவணா சுப்பையா, கிருஷ்ணா, அரிதா, டெலிபோன் ராஜா ஆகியோர் துணை வேடங்களில் நடித்துள்ளனர். இத்திரைப்படத்துன் தூண்டோட்ட காட்சியானது வடிவேலுவும் பாசில் பகத்தும் வெவ்வேறு இடங்களிலிருந்து சாலை பயணத்தைத் தொடங்கும் காட்சியாகவும், *மாயாபஜார்* (1957) திரைப்படத்தின் "ஆகா இன்பா நிலாவினைலே" பாடலைப் பாடிய காட்சியுடன் 2025 சூன் 4 அன்று வெளியிடப்பட்டது.  

## கதை
சிறு திருட்டுகளில் ஈடுபட்டு தண்டனை அனுபவித்துவிட்டு பாளையங்கோட்டை சிறைச்சாலையிலிருந்து விடுதலையாகி வெளியே வரும் தயாளன் (பகத் பாசில்) குளித்துக் கொண்டிருக்கும் ஒருவரின் திறன்பேசியினை திருடிவிட்டு சாவியோடு நிற்கும் இருசக்கர வாகனத்தினையும் திருடிக் கொண்டு தப்பிச் செல்லும் வழியில் உள்ள வீடு ஒன்றில் திருட நுழைகிறார். அந்த வீட்டில் உள்ளே சங்கிலியால் கட்டிப் போடப்பட்டிருக்கும் வேலாயுதம் பிள்ளையை (வடிவேலுவை) சந்திக்கிறார்.  

திருடவந்த தயாளனிடம், தனக்கு அல்சைமர் நோய் இருப்பதாகவும், இதனால் தன்னை கட்டிப் போட்டு துன்புறுத்தும் தன் மகனிடம் இருந்து காப்பாற்றுமாறும் தயாவிடம் வேண்டுகோள் வைக்கிறார். இதற்காக பணம் தருவதாகவும், பணத்தினை வங்கியின் தன்னியக்க வங்கி இயந்திரம் மூலம் தருவதாக சொல்லி தயாளனை அழைத்துச் செல்கிறார். வேலாயுதத்தின் வங்கிக் கணக்கில் 25 இலட்சத்திற்கும் மேலாக பணம் இருப்பதை அறிந்து கொள்ளும் தயாளன், அவருடைய வங்கி அட்டையின் தனிப்பட்ட அடையாள எண்ணைத் தெரிந்து கொள்வதற்காக அவர் சொல்லும் இடத்துக்கு எல்லாம் பயணிக்கின்றார். இறுதியில் வங்கிக் கணக்கில் உள்ள பணத்தினை எடுத்தாரா? என்பதே ‘மாரீசன்’ திரைப்படத்தின் கதை.  

## இசை

யுவன் சங்கர் ராஜா இத்திரைப்படத்தின் பாடல்களுக்கான இசையினையும் பின்னணி இசையினையும் அமைத்துள்ளார். முதல் தனிப்பாடலான "பாபா பாடல்" 9 சூலை 2025 அன்று வெளியிடப்பட்டது. இரண்டாவது தனிப்பாடலான "மாரீசா" 19 சூலை 2025 அன்று வெளியிடப்பட்டது.  

## வெளியீடு
மாரீசன் திரைப்படம் 25 சூலை 2025 அன்று திரையரங்குகளில் வெளியிடப்பட்டது.  

## விமர்சனம்
தி டைம்சு ஆப் இந்தியாவின் அபினவ் சுப்ரமணியன் 5க்கு 3.5 நட்சத்திரங்களை அளித்து, "மாரீசன் தன் முரண்பாடுகளை சுவாசிக்க அனுமதிக்கும் போது சிறப்பாக செயல்படுகிறார் - இரண்டு குற்றவாளிகள் தங்கள் சேதமடைந்த தார்மீக திசைகாட்டிகளில் உறவைக் கண்டறிகிறார்கள். ஒவ்வொருவரும் வெவ்வேறு காரணங்கள் மூலம் தங்கள் குற்றங்களை நியாயப்படுத்துகிறார்கள்" என தெரிவித்தார். பிங்க்வில்லாவைச் சேர்ந்த கௌதம் 5 க்கு 3 நட்சத்திரங்களை அளித்து, "மாரீசன் பல ஆண்டுகளுக்குப் பிறகு நினைவுபடுத்தும் மற்றும் அதன் காலத்திற்கு முன்பே கருத்தில் கொள்ளக்கூடிய திரைப்படம் அல்ல. இது முக்கிய நடிகர்களின் சக்திவாய்ந்த நடிப்பைக் கொண்ட ஒரு எளிய முயற்சியாகும். கதை மந்தமாகவும், கிளுகிளுப்பாகவும் இருந்தாலும், முன்னணி நடிகர்களுக்காக இஅதைப் பார்க்க விரும்புவார்." என விமர்சித்துள்ளார். இந்தியா டுடேயின் ஜனனி 5 க்கு 3நட்சத்திரங்களை அளித்து, "'மாரீசன்' ஒரு நகைச்சுவையுடன் கூடிய விருவிறுப்பான திரைப்படம் என்றும், இது இரசிகரைச் சிரிக்க வைக்கும் என்றும் படம் பார்ப்பவரை திரையரங்கின் இருக்கைகளின் நுனியில் வைக்கும்" என்று தெரிவித்துள்ளார்.